MTC เปิดฉากปีหนู! ลุยโรดโชว์สิงคโปร์-สหรัฐ อวดศักยภาพปี 63 พร้อมทำกำไร “นิวไฮ” ต่อเนื่อง
MTC เปิดฉากปีหนู! ลุยโรดโชว์สิงคโปร์-สหรัฐ อวดศักยภาพปี 63 พร้อมทำกำไร “นิวไฮ” ต่อเนื่อง
MTC เปิดฉากปีหนู! ลุยโรดโชว์สิงคโปร์-สหรัฐ อวดศักยภาพปี 63 พร้อมทำกำไร “นิวไฮ” ต่อเนื่อง
8 ม.ค. 2563

นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า บริษัทฯเตรียมเดินทางไปให้ข้อมูลนักลงทุนสถาบันและกองทุนประมาณ 35 กองทุน ในประเทศสิงคโปร์ โดยงานดังกล่าวจัดขึ้นโดยบริษัทหลักทรัพย์ เครดิตสวิส (ประเทศไทย) จำกัด ระหว่างวันที่ 9-10 มกราคม 2563 เพื่อโชว์ศักยภาพการดำเนินธุรกิจในฐานะผู้นำตลาดสินเชื่อทะเบียนรถจักรยานยนต์ และผู้นำตลาดสินเชื่อนาโนไฟแนนซ์เบอร์หนึ่งของเมืองไทย
“ถือเป็นโอกาสอันดีที่เราจะได้นำเสนอข้อมูลแผนการดำเนินธุรกิจในปี 2563 ซึ่ง MTC วางเป้าพอร์ตสินเชื่อคงค้างเติบโต 20-25% จากยอดปล่อยสินเชื่อที่เติบโตแข็งแกร่ง จากการขยายสาขาเพิ่มอีก 600 แห่ง จากสิ้นปี 2562 ที่เรามีสาขาทั่วประเทศกว่า 4,107 แห่ง ทั่วประเทศ ซึ่งสามารถตอบโจทย์ความต้องการลูกค้าได้อย่างเต็มที่ และถือเป็นยุทธศาสตร์ที่สำคัญในการผลักดันผลงานสร้างสถิติสูงสุดใหม่ต่อเนื่อง นับตั้งแต่เข้าจดทะเบียนในตลาดหลักทรัพย์ฯ” นายชูชาติ กล่าว
ทั้งนี้ นอกเหนือจากไปโรดโชว์ที่สิงคโปร์แล้ว บริษัทฯยังเตรียมเดินทางไปให้ข้อมูลนักลงทุนสถาบันและกองทุนชั้นนำในประเทศสหรัฐอเมริกาอีกด้วย โดยระหว่างวันที่ 15-16 มกราคม 2563 เตรียมไปโรดโชว์ที่เมืองนิวยอร์กและบอสตัน ร่วมกับ บริษัทหลักทรัพย์ เคที ซีมิโก้ จำกัด (มหาชน)  โดยคาดว่าจะมีกองทุนชั้นนำเข้าร่วมรับฟังไม่ต่ำกว่า 10 กองทุน